
Трeтото хилядолeтиe нa човeчeството се характеризира с "глобaлeн хaос" в eдиннa свeтовнa систeмa, която възниквa кaто рeзултaт от рaзвитиeто нa нaционaлнитe икономики. В тaзи глобaлнa нaдпрeвaрa нa производитeлнитe сили същeствeнa е ролята нa човешкия капитал и новитe производствa. Зa дa постигнат конкурентно прeдимство нa своeто кaчeство и оптимaлно ниво нa икономичeскa пeчaлбa в динамична пaзaрнa срeдa и непрекъснат натиск за промяна, организациите сa принудeни дa изрaботвaт и прилaгaт нови управленски подходи и иновативни стрaтeгии, които основно сe бaзирaт на компетентностният модел – интегрирани системи или матрици от знания, умения, нагласи и поведения, които намират конкретен израз във взаимно допълващи се базови, функционални (специфични) и трансформационни компетенции
. 
Успeхът в глобaлнaтa, бaзирaнa нa знaния икономикa нa 21 вeк, зaвиси от човешкият капитал. Формирането на личности, които да се адаптират в среда с висока степен на неопределеност е ключов фактор в общественото, социалното и икономическото развитие. Основна е ролята на висшия мениджмънт за развитие на човешкият потенциал и промяна в елементите на организационния дизайн (процеси, структура системи).

Проектирането на екипни структури като системен и целенасочен процес е генетично обусловен от философията, културата и мисията на организацията. Независимо от всеобщото признание за необходимостта от екипи в управлението този феномен е силно подценяван от мениджмънта. Това на практика е непреодолима бариера за развитието на екипния потенциал.

Философията на организацията съдържа основните вярвания и ценности на ключовите лидери, собственици и акционери, които ръководят бизнеса, управлението на човешкия капитал и вземането на решения. Традиционните концептуални модели възприемат, че индивидите са безразлични към нуждите и целите на организацията и поради това решенията трябва да се взимат от структурите на властта, като прилагат подход, ориентиран към контрола. Тази философия се базира на презумпцията на Теорията Х на Макгрегър и предполага йерархична структура на властта [1].

В другата крайност е съвременния концептуален модел, който толерира високо участие на служителите в управлението. В основата на тази философия е Теорията Y, според която индивидите са мотивирани да реализират организационните цели, осъзнават своите роли и отговорности и имат нагласи за индивидуално развитие. Непосредствено влияние това оказва върху проектирането на екипно базирани организационни структури, които фокусират върху самоуправлението и участието на всички служители в процесите на вземане на решения. На индивидите се гледа като неразделна част от организацията и най-ценния капитал.

Корпоративната философия има силно въздействие върху работния процес във ВЕ, а оттам и върху неговата ефективност. Философия, която въвлича служителите да участват в управлението насърчава развитието на организационните системи (компенсаторна, обучение и информационна), което директно рефлектира върху непосредствените резултати от дейността на виртуалните екипи. Тя ангажира служителите във вземането на решения и привлича нови, чиято ценностна система допринася за ефективното функционирането на ВЕ. 

Преходът от традиционни към екипно базирани структури налага редица промени, като игнорирането на супервайзорските роли и фундаментално препроектиране на елементите на организационния дизайн (процеси, структура, системи). Те концептуално детерминират новата среда. 
В статията обект на изследване са специфичните измерения на управленските роли в екипна среда. Фокусът се поставя върху организационния контекст, в който функционират ВЕ. Идентифицират се ключовите промени в нагласите на ръководството при изпълнението на управленските роли в процеса на трансформация от традиционни към екипно базирани структури. Анализират се основните проблеми в социалната практика, като се търсят решения за развитие на ръководния потенциал. Изследват се конкретни средства и инструменти за ефективното и адекватно стимулиране на управленската подкрепа. Изводът, който се налага е, че устойчивото развитие на ВЕ и създаването на добавена стойност за организацията изисква висшия мениджмънт да препроектира и реорганизира стереотипните вътрешни взаимодействия в съответствие със специфичните характеристики на новата екипна среда. В противен случай се създават предпоставки за възникването на проблеми и възможен провал на ВЕ- концепцията.

Основните роли на висшия мениджмънт са пряко свързани с осигуряването на подкрепа и стимулиране дейността на ВЕ. Съществуват ситуации, при които екипите не са в състояние да се възползват от предоставените възможности без адекватната реакция на ръководството. То поддържа необходимия организационен баланс между ВЕ, фирмената стратегия, индивидуалните назначения, йерархията и структурата. 

1. Роля на висшия мениджмънт в екипна среда

Във виртуален контекст тя намира конкретен израз най-вече под формата на стойностна и емоционална подкрепа. Тя се демонстрира чрез поведението на ръководството. Естествено, фокусът върху екипите е критичен за организационната ефективност. В резултат на това ролята на висшия мениджмънт непрекъснато се променя.

Висшият мениджмънт формулира новаторски визии, които на практика се реализират от ВЕ. Те са в основата на усилията за бизнес-реинженеринг и тотално качество. Ако мениджмънтът няма адекватни нагласи, той не е в състояние да съдейства за формирането на виртуални екипни структури чрез делегиране на власт и права за вземане на решения.

Ключова роля на висшия мениджмънт е фокусирането на вниманието, политиката и ресурсите на организацията върху подкрепата и насърчаването на ВЕ.

Положителната обратна информация и признание са допълнителен импулс в екипната дейност. Важната подкрепа от ръководството включва делегирането на значими нива на отговорност, предоставяне на свобода на екипа да взема решения, създаване на предизвикателни възможности и осигуряване на допълнително възнаграждение при отлично изпълнение. Много важно условие в този процес е тя да се базира на реалистични данни. 

Също така е важно да се отбележи, че всички нива в организацията трябва да оказват емоционална или стойностна подкрепа. В противен случай, това демотивира екипа, като вниманието се отклонява от целите и усилията се пренасочват в несвойствени дейности.

Друга съществена роля на ръководството е насърчаването на ВЕ да носи отговорност за собственото си изпълнение. В този смисъл членовете на екипа трябва да бъдат стимулирани да се самоуправляват. Това на практика означава да си поставят измерими цели, да решават сложни проблеми в работния процес, както и да оценяват собствените си резултати.

Редица изследователи отбелязват важността да се мотивират членовете на екипа, чрез внушаване на ценности и цели, ролеви модели, адекватно обучение, отстраняване на бариерите пред иновациите и предоставяне на необходимите ресурси, инструменти и информация [2]. Формулират се 21 специфични роли, които могат да бъдат систематизирани в две основни групи: (1) управленски роли, свързани с измеренията на ВЕ – структура, среда, характеристики на членовете на екипа, работни и междуличностни процеси; и (2) мениджмънтът като източник на информация и обучение. Първата група роли включва търсене на ефективни начини за усъвършенстване на работния и междуличностен процес във ВЕ, структурата на екипа, средата и индивидуалните характеристики на неговите членове, измерване и оценка на развитието на екипа.

Мениджмънтът рутинно изследва всяко от тези измерения на ВЕ. Например, по отношение на работния процес основната роля на ръководителите е намирането на практични средства и инструменти за увеличаване на мотивацията на членовете на екипа и разкриване на пълния им потенциал (знания, умения, таланти) в процеса на изпълнение на дейностите.

В сферата на междуличностните процеси усилията на мениджмънта се насочват върху придобиването на конкретни техники от членовете на ВЕ за решаване на конфликти и преодоляване на дисфункционалните последици.

По отношение на средата управленските роли са свързани със създаването на уеб-базирани информационни и комуникационни системи, необходими за вземане на решения, както и с разработването на програми за оценяване и възнаграждение, които насърчават служителите да търсят начини за постигане на високи екипни резултати. Други характеристики на средата, които фокусират вниманието на ръководството са системите за обучение и квалификация. Освен това, основен приоритет на мениджмънта е осигуряването на адекватни ресурси и предоставянето на нова информация по отношение на процедурите за извършване на работата.

Основна роля на ръководството е осигуряването на атмосфера на партньорство, в което ВЕ да формулира специфични и измерими цели. Това е т.нар. процес на „улавяне на топката” (catch ball), при който членовете на ВЕ след като определят общите цели, ги „подават” за съгласуване на по-горно ниво. Ако са направени препоръки от ръководството, екипът ги дискутира, като преценява целесъобразността им. Това води или до промяна на първоначалните цели или до аргументиран отказ. Този процес продължава, докато ВЕ и ръководството постигнат съгласие по отношение на целите.

Друго измерение на ВЕ са характеристиките на членовете на екипа. Мениджмънтът има ключова роля при подбора на нови хора, които да влязат във ВЕ. В някои случаи ръководството предоставя на екипа кратък списък от кандидати, от които да си избира. В други, то предлага нови членове, след като, обаче се съгласуват нагласите във ВЕ. И в двата случая не се игнорират решенията на екипа.

Ролята на ръководството се изразява и в проектирането и прилагането на разнообразни системи за измерване и оценка на екипното развитие. Конкретните форми се определят от организационната философия. Съгласно традиционната представа, оценките на изпълнението са вид атестация на индивидите, обикновено правени от супервайзори на определени интервали. Основно изискване е те да са адаптирани към организационния контекст. В литературата индивидуалните оценки са критикувани до такава степен, че терминът придобива негативна конотация [3]. Основни показатели, които се използват в организационната практика са качество, ефективност или производителност. 

Системата за оценяване на изпълнението се създава и развива в условията на традиционните йерархични структури на управление и поради тази причина тя се базира на индивидуалните резултати. Чрез атестацията служителите получават обратна информация по отношение на непосредствените резултати, а мениджмънта идентифицира дефицита на умения и на тази база предлага области на обучение. В известен смисъл, оценката на изпълнението е канал за комуникация между ръководството и служителите.

Основните проблеми на традиционните системи за оценка се свързват с това, че те са неадекватни за измерване на екипните резултати. Те имплицитно предполагат, че ключът към успеха са индивидуалните знания и умения. Очевидно във ВЕ високите резултати са силно зависими от множество специфични фактори и ситуационни ограничения. Освен това основните различия в изпълнението се дължат на качествата на системите и не са в резултат на индивидуалните характеристики.

Ръководството трябва да измерва развитието на екипа поради няколко причини. Първо, трябва да се идентифицира времето, когато екипът е готов да поеме по-голяма функционална отговорност за задачите изпълнявани от супервайзори. Второ, трябва да се осигури информация за необходимостта от конкретен вид обучение. Трето, на тази база се разработват нови цели и стандарти, свързани със специфичните социални и технически умения.

Бекер-Риймс предлага екипна оценка, при която обект на внимателен мониторинг са ключовите модели на поведение и наличието на важни условия във всяка от следните категории: цели (т.е. яснота и изпълнение на целта), комуникация (т.е. ефективност при установяването и разрешаването на проблеми, запазване на концентрацията върху работата), съвместна работа (т.е. адекватен процес на вземане на решения, оценяване на различията в екипа), лидерство (т.е. споделени лидерски роли, стимулиране на участието) и екипен брифинг (т.е. използване на дневен ред, който да постига целите). Освен това той разработва и версия на екипна самооценка, чрез която индивидите да измерват собствения принос по отношение на важните екипни характеристики [4].

Втората група управленски роли, практикувани в екипна среда влизат в категорията мениджмънтът като източник на информация и обучение. Това на практика означава, да се осигурят всички необходими средства за изпълнението на техническите и управленски задачи във ВЕ. Тук се включват: предоставянето на широк спектър от информация в количествено и качествено отношение и разработването на система от дистанционни модулни програми за обучение. И това е лесно обяснимо, защото не може да се очаква от членовете на екипа отговорност за решенията, свързани с методите на работа без преди това да са обучени от ръководството. Ефективните и овластени лидери трябва да тренират екипа как да бъде успешен, преди членовете му да действат, а не след като се провалят. Това увеличава вероятността от постигане на резултати, които от своя страна изграждат увереност.

Изводът, който се налага е, че ценността на обучението се изразява в развитието на допълнителни (полифункционални) технически, управленски и междуличностни умения. По този начин висшия мениджмънт увеличава ефективността на екипа, както в организационно, така и в структурно отношение.

2. Негативни нагласи при изпълнението на управленските роли

В контекста на глобалните промени екипите са единственото средство за постигане на конкурентно предимство и високи резултати. Фактически, организационните модели на бъдещето – мрежови, пулсиращи, кръгови, не йерархични, плоски и т.н. – се основават на екипния, а не на индивидуалния принцип в управлението. Когато мениджмънта търси съответствие между ресурси и резултати най-ефективната форма е ВЕ. Предизвикателството е в балансирането на персоналните роли в рамките на екипа, а не фаворизирането на някои от тях.

Въпреки всеобщото признание за потребността от ВЕ, за тяхната роля при реализирането на високи икономически резултати, в редица бизнес организации съществуват известни негативни нагласи в техните ръководства по отношение на изпълнението на управленските роли. Четири основни причини обясняват тези съпротивителни сили и нежелание – липса на убеденост, че екипите са единствената алтернатива, индивидуален дискомфорт и риск, неадекватна организационна култура и неувереност в собствения потенциал.

1. Липса на убеденост. Все още съществуват ръководители, които вярват, че виртуалните екипи са приложими изключително в непредвидими ситуации, а в устойчива среда са неефективни, тъй като членовете им губят време в непродуктивни срещи и дискусии и всъщност генерират повече конфронтация, отколкото конструктивни резултати. Други смятат, че екипите вероятно са от полза само от гледна точка на социално-емоционалните връзки между хората и неадекватни, когато се отнася до работа, производство и решителни действия.

От една страна, мениджмънта има правилно, позитивно разбиране за екипите, но в практиката не успява да го приложи. Например, ръководителите на екипи формулират общи цели, които се разминават с реалността. От друга страна, популярността на термина „екип” в редица случаи е причина за неговата неправилна или повърхностна интерпретация. Мениджмънтът го използва, без да се съобразява със специфичното му значение и точния контекст. Като следствие от това се наблюдава известно объркване по отношение на дейността на истинските ВЕ. Уникалността на виртуалните екипи се състои в това, че членовете на екипа комуникират, взаимодействат и формират отношения извън пространствените, времевите и организационните граници чрез мрежи от комуникационни и информационни технологии за производството на специфични продукти, услуги, или решения. Следователно, съществуват фактори, уникални за виртуалните екипи, като разработване на ефективни процедури за вземане на решения, получаване на релевантна информация, взаимодействие с външните ключови групи (потребители и доставчици), е-лидерство, които не са универсално приложими в екипна среда. В този смисъл управлението на виртуалните екипи изисква особено внимание в сравнение с традиционния организационен мениджмънт. Тези уточнения са изключително съществени. Целта при екипния подход е да се изградят общи критерии от ценности и норми. Те стимулират поведения чрез съобразяване с гледната точка на другите, осигуряване на взаимна подкрепа и признание на индивидуалните постижения. В практиката развитието на подобни ценности са изключително стойностни. Те са важен фактор за ефективното изпълнение на управленските роли. 

Основната характеристика, която различава ВЕ от псевдо-екипите е изключителния фокус върху резултата, а не към перфектността на изпълнението. Неразбирането и пренебрегването на тези съществени характеристики отчасти обясняват липсата на убеденост в потенциала и потребността от ВЕ и са естествена бариера при изпълнението на управленските роли.

2. Индивидуален дискомфорт и риск. Дискомфортът, който изпитват някои мениджъри произтича от факта, че те трудно могат да бъдат част от екип, на който не са лидери. Работата в екип е рисковано начинание и допълнителен „товар” по отношение на индивидуалното развитие. Различните подходи за постигане на екипните цели, например (във фазата на сработване) могат да предизвикат конфликтни ситуации или спорове. Следователно не са изненада негативните нагласи и безпокойството на индивидите, които трябва да се включват в даден екип. Това не е защото ВЕ се изключват от нашата култура. Повечето индивиди имат ценности, които фаворизират индивидуалността пред груповите форми. Персоналната отговорност и самосъхранение остават правило, споделената отговорност базирана на доверието в другите е изключение. Рискът от загубата на власт и влияние в организацията демотивира ръководителите на средно ниво (супервайзорите) да изпълняват управленски роли, които да стимулират постигането на резултати от ВЕ.

3. Ниска организационна култура. Негативните нагласи, по отношение на екипите, са типични за организации, при които липсва желание за промяна на философията на управление и не възприемат новата перспектива. Те фокусират върху вътрешната политика или външните публични връзки и не развиват съпричастност към набор от цели, които балансират очакванията на служителите, потребителите и акционерите. Подобно поведение не предполага взаимно доверие, отговорност и работа в екип. Съществува изградено очакване, че всяко решение трябва да бъде взето отгоре. Политиката измества фокуса от резултата. Неизбежно това влияе на индивидуалната несигурност и е естествена бариера да се инвестира в потенциала на ВЕ.

Ако организациите нямат адекватни културни нагласи преходът от индивидуално базирани управленски структури към екипно ориентирани на практика е невъзможно. Разбира се някои ВЕ винаги ще успяват – независимо от очакванията, но те ще са изключение.

4. Неувереността в потенциала и компетентността. Тя намира конкретен израз в неспособността на някои ръководители да изпълняват управленски роли в новата екипно базирана виртуална среда. Това създава психологически дисбаланс в личността, който се трансформира в естествена бариера за промяна в нагласите. На практика новите роли изискват да се разработят нов тип отношения с членовете на ВЕ, свързани с участието в управлението. Това обаче поставя под въпрос имиджът на някои ръководители и нарушава статуквото в организационната йерархия.

От друга страна, обаче „супервайзорите” не демонстрират открита съпротива срещу програмите, стартирани от висшия мениджмънт, въпреки че имат формални механизми за изразяване на несъгласие със ВЕ-концепцията. Изводът, който се налага е, че те предпочитат да следват инструкциите, въпреки волята си, поради две основни причини: или не разбират философските различия между традиционното и екипното управление или се притесняват открито да се противопоставят на промяната инициирана от ръководството. И в двата случая това води до реално неизпълнение на специфичните дейности, роли и отговорности при новата организационна среда.

3. Подходи, средства и инструменти за стимулиране на управленска подкрепа

В социалната практика не са изключение случаите, при които постигнатите екипни резултати са под очакваните. Основната причина е в неадекватната „външна” среда на ВЕ, т.е. липсата на управленска подкрепа и незаинтересованост на вътрешните доставчици и потребители. Управленската подкрепа конкретно се изразява в овластяването на екипа да взема и изпълнява самостоятелни решения. Този процес се инициира от мениджмънта, тъй като по силата на организационната йерархия ръководителите притежават тази формална законова власт. Ключова предпоставка в процеса на делегиране е пълното доверие в компетентността на екипа. Овластяването се отнася до отношенията, а не до организационните системи. Много екипи се създават с идеята да се самоуправляват, т.е. да планират своите ресурси и бюджет, да ръководят и контролират своята дейност по начин, който непременно води до постигане на екипната цел. Продуктивността на ВЕ се дължи на обстоятелството, че те са по динамични и адаптивни в сравнение с групите и традиционните екипи. Актът на овластяване е проява на истинска подкрепа от страна на висшия мениджмънт. В противен случай непосредственият резултат се изразява в стремежа на участниците в екипа да намаляват своите усилия в работния процес и да проявяват симптомите на социалната ленност.

Ефективно средство за преодоляване на тази негативна тенденция е обучението на ръководния състав (middle management), като основната цел е промяна в традиционните нагласи и корпоративната култура, които са естествена бариера при изпълнението на новите роли и отговорности. Делегирането на права за вземане на решения във ВЕ налага трансформация в моделите на поведение на мениджмънта в посока на ефективното лидерство. В бизнеса се действа от определена позиция, която изисква строго дефинирани права, власт и отговорности. Ръководителите трябва да бъдат обучени за новата си роля на екипни лидери, която за разлика от статус-йерархията отразява очакванията в процеса на съвместна дейност. Лидерството, като феномен на въздействието се отнася не само до управлението и планирането на задачите, на конкретните стъпки за разпределението на ресурсите и механизмите за контрол на изпълнението, но и до управление на промяната, конкретните стратегии за нейното извършване, което от своя страна изисква мотивиране, убеждаване и въодушевление. Разграничението между мениджърите (М) и лидерите (Л) се търси в контекста на съдържателните характеристики на основните управленски функции[5]:

· планиране – М следва посоката и определените стъпки на стратегията; Л – „вижда” развиващата се стратегия и как чрез свободни, импровизирани действия тя може да се осъществи в бъдеще;

· организиране – М разпределя задачите и делегира съответни отговорности; Л споделя с другите своята гледна точка, убеждава ги в своята правота, търси тяхното съгласие, разбиране и съдействие;

· мотивиране – М се базира на регламентираните форми на стимулиране; Л се съобразява с индивидуалните потребности и ценностите на членовете на екипа, като открива пред тях лична перспектива за развитие;

· контрол – М се интересува от резултатите от дейността и как те се съотнасят с предначертания план; за Л е важно в организацията да действа постоянен самоконтрол, който непосредствено води до конкурентоспособност.

Направените уточнения дават възможност да се прецени в каква степен доминират едните процеси за сметка на другите при осъществяването на управленските функции и ефективното изпълнение на новите екипни роли от мениджмънта. В тази посока трябва да бъдат ориентирани и програмите за обучение на ръководния състав, за да се осигури управленска подкрепа на ВЕ. В противен случай съществуват гравитационни сили, които ще приплъзнат назад екипа по кривата на съвършенството като го трансформират в псевдоекип [6]. 

Според Р. Стърнбърг съществува тясна взаимозависимост между ефективния ръководител и теорията за успешната интелигентност (УИ), която той свързва с формулирането на чувство за бизнес и я съотнася до познанието на клиента [7]. Тя е представена като баланс между аналитичната, творческата и практическата интелигентност (анализиране на проблема – творческо решение и привеждане на решението в действие). Това виждане е един от първите опити да се излезе от вкоренената представа за общата интелигентност (IQ) като универсално приложима и коректна единица за анализ [5].

Теорията за емоционалната интелигентност (ЕИ) на Даниел Голдман трябва да бъде в основата на програмите за обучение и развитие на „множество от компетентности – самосъзнание, самоуправление, социално съзнание и умение в екипна среда. Тя е ориентирана към способностите на индивидите да управляват себе си и взаимоотношенията с другите, които са основни предпоставки за ефективното лидерство.

Съвременните изисквания за комплексно (акумулирано, интегрирано) и интердисциплинарно знание налагат приложението на концепцията за множествените интелигентности (МИ) на Х. Гарнър във виртуална екипна среда или това, което Пол Лоурънс и Н. Нория наричат набор от умения [8]. Тя дава възможност човешкия потенциал да се анализира и развива на още по-разгърната система от способности, които могат поотделно или заедно да бъдат впрегнати в много продуктивни дейности. Гарнър определя интелигентността като биопсихологичен потенциал за обработване на информацията, който може да бъде активиран за създаване на продукти (резултати), които представляват ценност в определена култура [8]. Интелигентностите не са неща, които могат да се видят или преброят. Те са потенциали, които могат да бъдат активирани в зависимост от ценностите на определена култура. Развитието на набори от умения по продуктивен или непродуктивен начин зависи от това как хората ги използват, поединично или в система, за решаване на различни сложни задачи в специфичните сектори, отдели или роли [5].

Управленската подкрепа на ВЕ е в непосредствена зависимост и от социалната интелигентност (СИ) на Карл Албрехт [5]. Този модел преодолява старата концепция за „комуникационните умения” като набор от изисквания, предварително програмирани тактики и създава възможност за разгръщане в широк диапазон на способности за справяне с уникални ситуации, за ефективно взаимодействие с другите, с цел да бъдат привлечени към сътрудничество – така необходими за екипната дейност. Докато ЕИ е по-скоро измерение на вътрешната компетентност, то СИ е външно-ориентирана. Сливането на тези два аспекта е ключът към успеха в междуличностните отношения.

Особеностите в анализа на ефективната управленска подкрепа се състои в спецификата на нейното проявление на индивидуално или групово равнище, тъй като мотивацията на изолирания индивид не се пренася в чист вид в ситуацията на екипните взаимодействия. Разбирането на същността на това „пречупване” в организацията е много важен инструмент при стимулирането на ВЕ, който функционира като съвършено нова система, единна общност и групов потенциал на основата на определен състав, структура, процеси, норми, сътрудничество, взаимно обогатяване на идеи и съпричастност към успеха на организацията. Специфичната сплотеност не преминава през обикновеното събиране на потенциала на отделните членове на екипа, а чрез сложна психологична верига: ориентация – взаимна адаптация – възприемане на норми – трансформиране на групата в съгласувана действаща общност [5]. Изводът, който се налага е, че ако висшия мениджмънт изгради екип от членове с висока степен на емоционална интелигентност, това на практика не гарантира ефективност на ВЕ. Индикатори в тази посока са доверието и чувството за групова идентичност, които се формират в непрекъснат процес на създаване на правила и модели на поведение за стимулиране на междуличностните отношения на всички нива на взаимодействие.

Когато управленската подкрепа на ВЕ се изразява в „контролни функции” (под формата на мониторинг и оценки) негативните ефекти от това поведение се характеризират със следната зависимост – повишава се равнището на изпълнение, но само на рутинните задачи, като се блокира оптималността на творческото мислене, необходимо при по-сложните и специфични дейности (например проектите). Освен това, в екипна среда, когато индивидуалната отговорност е „притъпена”, хората са склонни да търсят предимно изгода в групата, без да дават необходимия еквивалент. Друга основна характеристика на ВЕ, която поради експониране от ръководството може да доведе до отрицателни резултати е изключителният фокус към единност и сплотеност на екипа и постоянното поддържане на консенсус като доминираща тенденция, която води до пренебрегване на реалистични оценки, алтернативни решения и поляризация на мненията. Това на практика формира груповото мислене, което в желанието да намали различията и да запази вътрешната хармония фактически парализира обективното възприемане и вземането на адекватни решения.

Ролята на ръководството в този процес се изразява в осигуряването на превантивни средства, които да разчупят стереотипите на формалния консенсус във ВЕ, като съчетават в равностойни пропорции конкуренцията и сътрудничеството. В противен случай излизането на преден план на едната или другата тенденция води до деформация на екипното взаимодействие [5]. Изключителният фокус върху сплотеността блокира обмяната на идеи, като предпазна мярка срещу конфликти, което от своя страна води до опасните рецидиви на либералния стил. Ако конкуренцията властва над сътрудничеството, тогава личността не разкрива пълния си потенциал или проявява конформизъм (промяна на поведението под натиска на групата) чрез различните маски на приспособяване, при които индивидите не изразяват открито своите позиции и възможности.

Изследванията в социалната практика категорично доказват важността на организационния контекст при постигането на високи икономически резултати от ВЕ. Без подкрепата от страна на ръководството екипът се демотивира и трудно получава необходимата информация. Освен това липсата на обратна връзка от доставчици и потребители директно рефлектира върху ефективността на ВЕ.

Изводът, който се налага е, че екипите с високо изпълнение не функционират в изолация. Те активно си взаимодействат както с вътрешните потребители, така и с ключовите външни групи, като обменят информация, ресурси и резултати.

Вътрешните потребители включват лица и групи в организацията, които получават продукт или услуга от ВЕ. Това предполага непрекъсната комуникация и рутинни оценки на очакванията на тези клиенти.

Изграждането на отношения с вътрешни потребители първоначално се постига със съдействието на ръководството. След това, обаче ВЕ поддържа директни контакти, без да прибягва до услугите на „посредници” в комуникациите.

Основните предимства при тези взаимодействия са: 

1) ВЕ имат ясна представа кой е вътрешния клиент и какви са неговите очаквания, нагласи, специфични потребности. Това засилва чувството за отговорност на членовете на екипа и увеличава мотивацията;

2) Получаването на системна обратна връзка чрез директните комуникации елиминира изопачаването на информацията. Това намалява риска от конфликти между ВЕ и неговите на клиенти. Проучванията в тази посока категорично установяват, че когато обратната информация се препредава чрез супервайзор извън работната група, тя се изкривява, като се пренебрегват важни изисквания на потребителите.

Изводът, който се налага е, че директните комуникации с клиента, влияят положително на работния процес. В резултат на това се увеличават усилията при изпълнение на дейностите, формулират се конкретни стратегии и се подобряват междуличностните процеси между екипа и външните групи.

Външните доставчици включват групите в границите на организацията, които предоставят ресурси на ВЕ, необходими за производството на продукт или услуга. Високо ефективните екипи имат строго регламентирани (предварително дефинирани) отношения и поддържат постоянна връзка с доставчиците. Освен това те контролират изпълнението, количеството и качеството на ресурсите, като непрекъснато предоставят обратна информация, свързана с възможностите за оптимизиране и подобрение. По този начин се преодоляват такива негативни тенденции като презапасяването със суровини и материали, които на практика представляват скъп излишък. Това създава възможност ВЕ да реализират стратегията „Just in time” (точно на време), както по отношение на доставките, така и по отношение на потребителите. Конкретните резултати от ефективните вътрешни взаимодействия се изразяват в създаването на добавена стойност за организацията.

В традиционните организации супервайзорският състав обикновено поема отговорността за даването на обратна информация на служителите за постигнатите резултати. Твърде често те изпълняват тази функция неадекватно, което се отразява на мотивацията и производителността. 

В екипно базираните организации информационните „посредници” (супервайзори) са елиминирани. ВЕ разчитат на собствения си потенциал за осигуряване на постоянна обратна връзка за своето представяне, а не на друго ниво от управлението на организацията. Изводът, който се налага е, че адекватната система за измерване на изпълнението (резултатите) и възнаграждението е от първостепенна важност за успеха на ВЕ, а достъпът до данни за целите на обратната връзка е ключов момент от делегирането на права (овластяването) на екипа. Както отбелязва Зигон, обратната информация за изпълнението улеснява самоуправлението, защото тя дава възможност на екипа да реши много проблеми сам, преди ръководството да научи за тях и да се намеси [9].

В процеса на проектиране на адекватни екипни структури висшият мениджмънт трябва да се съобрази със спецификата на организационния контекст. Друго изискване е да се гарантира съответствието на средствата за измерване на резултатите с приоритетите на организацията. Основен компонент на тази система е детерминирането на целевите нива на изпълнението. Непрекъснатото подобряване на екипните резултати изисква фундаментални и периодични промени в елементите на организационния дизайн (процеси, структура, системи). В противен случай те приемат формата на негативно нарастваща хипербола. Показателите се увеличават докато достигнат максимално възможните нива, след което скоростта на нарастване на резултатите драстично намалява, поради изчерпване на потенциала за подобрение на екипното изпълнение.

Безусловно в съвременната както глобална, така и национална икономика властват риска и несигурността. На ниво конкретни научни изследвания настъпват процеси на еволюция на концепциите, промяна в нагласите и общоприетите истини, които водят до качествено развитие на натрупаното знание. Фокусът се поставя върху виртуалните характеристики като дисперсия и хетерогенност, в основата на които са мултикултурната среда и екипните граници, като ключови предизвикателства пред виртуалните екипи за постигане на ефективност. Следователно съставът на екипа е фундаментален фактор, който трябва да се вземе под внимание при анализа на екипната ефективност не само поради трудностите при координирането, които създава, но и от гледна точка на предимствата по отношение на креативността и интегрирането на данните. Изводът, който се налага, е, че виртуалността въздейства върху екипната ефективност както положително, така и отрицателно при определени ситуации.

Основно изискване в процеса на управление е адекватната координация на работните практики и технологии, като се отчитат културните специфики на членовете на екипа. Реализирането на екипните цели във виртуален контекст е в непосредствена зависимост от мониторинга и наложения баланс върху дисперсията и хетерогенността на състава. Парадоксално в концепцията за фундаменталната динамика и непрекъснатостта, която е в основата на виртуалността, е, че тя обикновено се състои от фактори, които едновременно опростяват и усложняват работната среда. 

Внедряването на виртуални екипи в организационната практика изисква промяна в ценностната система. Вниманието се концентрира върху качеството и готовността на човешкия капитал. Ролята на ръководителите (лидерите) е фундаментална, тъй като те трябва да формулират култура в съответствие със специфичните структурни характеристики на виртуалния екип. Освен това те трябва да проектират обучението във виртуалните структури и чрез своето поведение да създадат среда на психологическа сигурност, мотивация за придобиване на нови умения и компетентност. Част от проектите за въвеждане на екипния подход в управлението не постигат очакваните резултати или се провалят тотално. Основните проблеми са свързани с поведението на лидерите.

В българската социална практика концепцията за виртуални екипи (ВЕ-концепция) е все още непопулярна. Липсва необходимото ниво на информираност и компетентност на висшите ръководители. Сложността на проблемите се подценява. Те се разглеждат като оперативни, а не стратегически и се възлагат на по-ниските нива. Организационните структури следват функционално бюрократичния модел. Корпоративната култура се размива с ценностите на новия подход (доверие, непрекъснато учене и усъвършенстване) и формира неблагоприятна среда за приложението на ВЕ-концепцията в управленската практика.

